stanford-oval/wikipedia huggingface dataset:
דומיניקה ציבולקובה
ביוגרפיה > 2007

את שנת 2007 החלה ציבולקובה במקום ה-153. היא הופיעה לראשונה בטורניר גראנד סלאם, אך נוצחה כבר בסיבוב הראשון של המוקדמות באליפות אוסטרליה הפתוחה. לאחר מכן, באליפות צרפת הפתוחה הצליחה להגיע עד לסיבוב השלישי, שבו הפסידה לסבטלנה קוזנצובה מרוסיה. מאוחר יותר אותה שנה, היא הגיעה גם לסיבוב השלישי בטורניר באיי אמיליה ולסיבוב השני בטורונטו.
ביוגרפיה > 2008

את שנת 2008 החלה ציבולקובה במקום ה-51. היא פתחה אותה לא טוב לאחר שהפסידה כבר בסיבוב הראשון באליפות אוסטרליה הפתוחה. לאחר מכן, באנטוורפן שבבלגיה ניצחה את ציפי אובזילר מישראל בסיבוב השני ובהמשך הפסידה בסיבוב השלישי לנה לי מסין. בהמשך השנה הגיעה הפריצה לאחר שהגיעה עד לשלב רבע הגמר בטורניר מדרג ראשון. היא ניצחה שחקניות כמו פטי שניידר וונוס ויליאמס כדי להגיע עד לשלב רבע גמר של אליפות קטר טוטאל הפתוחה עד שבו הפסידה לאגניישקה רדוונסקה מפולין. הטורניר הבא היה טורניר אינדיאן וולס מאסטרס, שם היא הצליחה להגיע עד לסיבוב השלישי (קיבלה כרטיס חופשי לסיבוב הראשון) עד שהפסידה לסבטלנה קוזנצובה מרוסיה.
בטורניר ה-WTA במיאמי, הצליחה ציבולקובה להגיע לסיבוב השלישי שם ניצחה בסיבוב השני את שיבונה והפסידה לילנה דמנטייבה מרוסיה 0-6, 7-6, 4-6. בטורניר באיי אמיליה היא ניצחה ב-2 הסיבובים הראשונים ובסיבוב השלישי את המדורגת 7 בעולם אנה צ'קבטדזה 6-2, 3-6, 6-1. ברבע הגמר היא שיחקה נגד אמלי מורסמו מצרפת (24 בעולם) וגם אותה הצליחה להפתיע 1-6, 6-7. בחצי הגמר פגשה את אליזה קורנה מצרפת וניצחה אותה 2-6, 6-2, 4-6 בדרך לגמר ראשון בסבב ה-WTA (מדרג שני). בגמר היא פגשה את המדורגת ראשונה בטורניר מריה שראפובה מרוסיה והפסידה 7-6, 6-3. ההגעה לגמר העלתה את ציבולקובה למקום ה-29 בעולם. הטורניר הבא לאחר גביע הפדרציה, היה בברלין, שם היא הפסידה אלונה בונדרנקו מאוקראינה 6-4, 1-6,(9)7-6. לאחר מכן היא שיחקה בטורניר רומא שם ניצחה בסיבוב הראשון את דולקווה מארגנטינה, אך הפסידה שוב לאחר משחק צמוד למדורגת שנייה בטורניר מריה שראפובה 6-4, 3-6, 6-4.
באליפות צרפת הפתוחה, ניצחה ציבולקובה את שני הסיבובים הראשונים אך הפסידה בסיבוב השלישי לילנה יאנקוביץ' (3 בעולם) 7-5, 6-3. באליפות וימבלדון, היא הפסידה כבר בסיבוב הראשון לג'יה ג'נג מסין (133 בעולם) (שהדהימה את עולם הטניס כשהעפילה לחצי הגמר) וסיימה את דרכה בטורניר מוקדם מהצפוי. באוגוסט 2008 שיחקה דומיניקה באליפות ארצות הברית הפתוחה, שם הצליחה להגיע עד לסיבוב השלישי בו הודחה על ידי אגניישקה רדוונסקה מפולין.
ביוגרפיה > 2009

את עונת הגראנד סלאם החלה ציבולקובה בהצלחה באליפות אוסטרליה הפתוחה שם הגיעה עד לסיבוב הרביעי, שם הפסידה לאלופה האולימפית ילנה דמנטייבה. באליפות צרפת הפתוחה הצליחה דומיניקה להגיע להישג הגדול ביותר שלה אותה העת, כאשר עברה את הסיבוב הרביעי בגראנד סלאם. בשלב רבע הגמר היא ניצחה את מריה שראפובה 6-0 6-2 ועלתה לשלב חצי הגמר שבו הפסידה לדינארה סאפינה (1 בעולם) מרוסיה 6-3, 6-3.
ביוגרפיה > 2010

את עונת 2010 סיימה ציבולקובה במקום ה-31 בעולם לאחר עונה לא מוצלחת ללא זכייה בשום טורניר. היא לא הצליחה לפרוץ בשלושת טורנירי הגראנד סלאם הראשונים לאחר שסיימה את דרכה כבר בסיבוב הראשון באליפות אוסטרליה הפתוחה והגיעה רק לסיבוב השלישי ברולאן גארוס ובווימבלדון (הפסידה לאחיות ויליאמס בכל אחד מהטורנירים). עצם העובדה שבשנת 2009 הגיעה ציבולקובה להישגים גבוהים יותר בטורנירים אלו (סיבוב שלישי באוסטרליה וחצי גמר ברולאן גארוס הורידו לה נקודות דירוג רבות.
באליפות ארצות הברית הפתוחה, הצליחה ציבולקובה להגיע לרבע הגמר לאחר טורניר מצוין ולסיים את עונת הטניס בדירוג טוב לאחר שב-2009 לא השתתפה כלל בטורניר זה.
ביוגרפיה > 2011

באוקטובר הפסידה בגמר טורניר האולמות בלינץ, אוסטריה, לפטרה קביטובה בשתי מערכות.
באותו החודש זכתה דומיניקה בתואר בכורה באליפות הקרמלין קאפ שבמוסקבה.
ביוגרפיה > 2012

את שנת 2012 פתחה ציבולקובה בפסד לדניאלה האנטוחובה בסיבוב הראשון, בסידני ניצחה את פנג שוואי (17 בעולם) והפסידה לקרוליין ווזניאקי. באליפות אוסטרליה הפתוחה היא ניצחה בסיבוב הראשון, אך הפסידה בסיבוב השני לגרטה ארן 6-2 3-6 10-8. בטורניר בפטאיה, הפסידה כבר בסיבוב הראשון לאנה קיואטבנג מבריטניה. בטורניר דוחא הפסידה בתום משחק צמוד לפלאביה פנטה (24 בעולם). בטורניר דובאי פרשה בפיגור 3-1 במשחק הראשון שלה נגד אוויטה בנסובה. בטורניר באינדיאן וולס החלה לשחק בסיבוב השני ונהנתה מפרישה של השחקנית ששיחקה מולה כשהיא ביתרון 1-2. לאחר מכן הפסידה לרוברטה וינצ'י (22 בעולם). בטורניר מיאמי היא ניצחה את אנה טאטוושוילי בסיבוב השני ואת ג'י ז'נג בסיבוב השלישי. בשמינית הגמר הפסידה לוויקטוריה אזרנקה (1 בעולם) 1-6 7-6(7) 7-5 לאחר שכבר הוליכה 1-6 2-5. בטורניר ברצלונה לאחר ניצחונות עד לשלב הגמר היא הפסידה לשרה אראני (33 בעולם). בטורניר שטוטגרט (פרמייר) הפסידה כבר בסיבוב הראשון לאקגול אמארמנדובה מאוזבקיסטן. בטורניר במדריד הפסידה בסיבוב הראשון לרוברטה וינצ'י. בטורניר רומא לאחר ניצחונות בשני הסיבובים הראשונים נהנתה מפרישה של ויקטוריה אזרנקה (1 בעולם) וברבע הגמר הפסידה בשתי מערכות לנה לי (9 בעולם). בטורניר בריסל התחילה בניצחון על כריסטינה מקהייל (35 בעולם), בסיבוב השני ניצחה את ינינה וויקמיאר (36 בעולם). ברבע הגמר הפסידה לסימונה האלפ (49 בעולם).
באליפות צרפת הפתוחה לאחר ניצחונות בסיבובים הראשונים, בשמינית הגמר נתקלה באזרנקה והדהימה אותה בשתי מערכות 6-2 7-6. ברבע הגמר הפסידה 6-1 6-4 לסמנתה סטוסור (6 בעולם). בדן בוש לאחר ניצחונות על אלכסנדרה דולגרו ושחר פאר הפסידה לנדיה פטרובה (22 בעולם).
באליפות וימבלדון הפסידה בסיבוב הראשון לקלרה זאפלקובה. בטורניר האולימפי נוצחה על ידי פירונקובה בסיבוב הראשון. בסטנפורד הגיעה לרבע הגמר. בקראסבד זכתה בתואר לאחר ניצחונות על נדיה פטרובה ומריון ברטולי (10 בעולם).
ביוגרפיה > 2014 > הישג השיא, גמר טורניר גראנד סלאם

בשנת 2014 העפילה ציבולקובה לראשונה בקריירה שלה לגמר טורניר גראנד סלאם באליפות אוסטרליה הפתוחה, והפסידה בגמר ללי נה בשתי מערכות.
ביוגרפיה > נבחרת הפדרציה של סלובקיה

סלובקיה ממוקמת בחלק התחתון של הבית העליון בגביע הפדרציה, בו משתתפות הנבחרות המדורגות 9 עד 16 בעולם.
בשנת 2007 הופיעה ציבולקובה לראשונה בנבחרת סלובקיה מול נבחרת צ'כיה והפסידה למדורגת 15 באותה שנה ניקול ואידישובה.
בשנת 2008 שיחקה שוב במדי הנבחרת מול ואידיסובה והפסידה לה שוב אבל ניצחה את פטרה צ'קובסקה. בסופו של דבר ניצחה נבחרת צ'כיה את הנבחרת הסלובקית.
נבחרת הפדרציה של סלובקיה הצליחה להישאר בבית העליון (חלק תחתון) לאחר שניצחה בסוף אפריל את נבחרתה של אוזבקיסטן 5-0 כאשר ציבולקובה מנצחת את שני משחקיה.
ביוגרפיה > זוגות

דומיניקה לא נחשבת שחקנית זוגות מצטיינת, נכון לספטמבר 2008 היא מדורגת במקום ה-126.
בשנת 2007 ההישג הכי גדול שלה היה בטורניר בברטיסלאבה שם הגיע עם ליסג'ק מקרואטיה לחצי הגמר.
באליפות ארצות הברית הפתוחה הצליחה להגיע דומיניקה לרבע גמר הזוגות ביחד עם וירז'יני רזאנו הצרפתיה.
הבחירות הפרלמנטריות ביפן 2005

הבחירות הכלליות ביפן 2005 נערכו ב-11 בספטמבר 2005 עבור 480 המושבים בית הנבחרים של יפן, הבית התחתון של הדיאט של יפן. הבחירות נערכו לאחר ראש ממשלת יפן ג'וניצ'ירו קואיזומי, מנהיג המפלגה הליברלית-דמוקרטית, פיזר את הבית ב-8 באוגוסט בשל רצונו לחזק את מפלגתו לקראת העברת חוק חדש.
המפלגה הליברלית-דמוקרטית השיגה 296 מושבים, הרוב הגדול ביותר בבית ביפן בתקופה שלאחר הכיבוש האמריקאי, ויחד עם הקואליציה בראשותה שלטה המפלגה על רוב מיוחס בבית התחתון.
רקע ותוצאות

לאחר שהצעתו להפריט את רשות הדואר של יפן, ולחלקה לארבע חברות פרטיות נתקלה בהתנגדות בבית היועצים של יפן, ועברה ברוב זעום בבית הנבחרים, על אף התנגדות גורמים בתוך המפלגה הליברלית-דמוקרטית, ראה זאת קואיזומי כהצעת אי אמון והחליט לפזר את הבית התחתון.
קואיזומי אף הכריז שחברי מפלגתו שהצביעו נגד הצעתו בבית היועצים לא יופיעו ברשימת המפלגה בבחירות, וכתוצאה מכך קמו שלוש מפלגות של פורשים: מפלגת האנשים החדשה, מפלגת דאיצ'י החדשה ומפלגת יפן החדשה, וכולן הכריזו שיתנגדו להצעתו של ראש הממשלה. חברים נוספים מהמפלגה הליברלית-דמוקרטית פרשו ורצו כמתמודדים עצמאיים.
קואיזומי שאף להפוך את מסע הבחירות למשאל עם בנושא הפרטת רשות הדואר, והבטיח להתפטר אם לא תשיג מפלגתו את הרוב הדרוש. היריבה העיקרית של המפלגה הליברלית-דמוקרטית הייתה המפלגה הדמוקרטית, שראתה בבחירות הזדמנות להדיח את יריבתה מהשלטון בו החזיקה במשך חמישים שנה, ושאפה לערוך רפורמות בממשלה. מנהיג המפלגה הדמוקרטית, קצויה אוקאדה, הבטיח גם הוא להתפטר אם תכשל מפלגתו בהשגת הרוב בבית.
הבחירות נערכו ב-11 בספטמבר ואחוז ההצבעה עמד על 67%, עלייה של 7% לעומת הבחירות הקודמות. המפלגה הליברלית-דמוקרטית נחלה ניצחון בבחירות, השיגה 296 מתוך 480 המושבים בבית התחתון, ולראשונה מאז הבחירות הכלליות ב-1990 השיגה מפלגה אחת רוב בבית הנבחרים. ביחד עם שותפתה הפוליטית, מפלגת קומייטו החדשה, החזיקה הקואליציה ב-327 מושבים, בעוד מפלגת האופוזיציה, המפלגה הדמוקרטית, איבדה מושבים לראשונה מאז הקמתה, ונותרה עם 113. מנהיג המפלגה, אוקאדה, התפטר באותו היום.
בבחירות אלה גם נשבר שיא במספר הנשים שנבחרו לבית הנבחרים - 43: 26 במפלגה הליברלית-דמוקרטית, 4 במפלגת קומייטו החדשה, 2 במפלגה הסוציאל-דמוקרטית ובמפלגה הדמוקרטית, כל אחת, ושתי מתמודדות עצמאיות. השיא הקודם עמד על 39, והוא נקבע ב-1946.
תוצאות

| מפלגה | מפלגה | בחירות מחוזיות> קולות | בחירות מחוזיות>  % | בחירות מחוזיות> מושבים | בחירות יצוג יחסי> קולות | בחירות יצוג יחסי>  % | בחירות יצוג יחסי> מושבים | מושבים | +/− |
| --- | --- | --- | --- | --- | --- | --- | --- | --- | --- |
|  | המפלגה הליברלית-דמוקרטית | 32,518,389 | 47.8% | 219 | 25,887,7985 | 38.2% | 77 | 296 | 55 |
|  | מפלגת קומייטו החדשה | 981,105 | 1.4% | 8 | 8,987,620 | 13.3% | 23 | 31 | 3 |
|  | הקואליציה | 33,499,494 | 49.2% | 227 | 34,875,418 | 51.5% | 100 | 327 | 52 |
|  | מפלגת האזרחים החדשה | 432,679 | 0.5% | 2 | 1,183,073 | 1.7% | 2 | 4 | 4 |
|  | המפלגה החדשה יפן | 137,172 | 0.2% | 0 | 1,643,506 | 2.4% | 1 | 1 | 1 |
|  | המתנגדות להפרטת הדואר | 569,851 | 0.7% | 2 | 2,826,579 | 4.1% | 3 | 5 | 5 |
|  | המפלגה הדמוקרטית | 24,804,786 | 36.4% | 52 | 21,036,425 | 31.0% | 61 | 113 | 64 |
|  | המפלגה הקומוניסטית | 4,937,375 | 7.3% | 0 | 4,919,187 | 7.3% | 9 | 9 | 0 |
|  | המפלגה הסוציאל-דמוקרטית | 996,007 | 1.5% | 1 | 3,719,522 | 5.5% | 6 | 7 | 1 |
|  | המפלגה דאיצ'י החדשה | 16,698 | 0.0% | 0 | 433,938 | 0.6% | 1 | 1 | 1 |
|  | אחרים | 1,557 | 0.0 % | 0 | – | – | – | 0 | 2 |
|  | האופוזיציה | 30,756,423 | 45.2% | 53 | 30,109,072 | 44.4% | 77 | 130 | 64 |
|  | עצמאיים (כולל את מרבית מתנגדי ההפרטה) | 3,240,521 | 4.8% | 18 | – | – | – | 18 | 7 |
| סך-הכול | סך-הכול | 68,066,291 | 100.00% | 300 | 67,811,069 | 100.00% | 180 | 480 |  |
הערות שוליים

↑  סקירת הבחירות 2005.
ג'וניצ'ירו קואיזומי
האלימה נאקאי

האלימה נאקאי (באנגלית: Halimah Nakaayi; נולדה ב-16 באוקטובר 1994) היא אתלטית אוגנדית. היא אלופת העולם (דוחה 2019) בריצת 800 מטר.
ביוגרפיה > 2016

באולימפיאדת ריו דה ז'ניירו (2016) סיימה נאקאי במקום 17 בריצת 800 מטר בתוצאה של 2:00.63 דקות. בשלב המוקדמות היא קבעה שיא אישי חדש של 1:59.78 דקות.
ביוגרפיה > 2017

באליפות העולם שנערכה בלונדון באוגוסט 2017 היא סיימה במקום 19 בריצת 800 מטר בתוצאה של 2:01.7 דקות
ביוגרפיה > 2019

במשחקי אפריקה שנערכו ברבאט, מרוקו בסוף אוגוסט 2019 זכתה נאקאי במדליית ארד בריצת 800 מטר בתוצאה של 2:03.55 דקות.
ביוגרפיה > 2019 > אלופת עולם

חודש לאחר מכן, באליפות העולם שנערכה בדוחה ב-30 בספטמבר היא זכתה במדליית זהב בריצת 800 מטר בתוצאה של 1:58.04 דקות, לפני רייבן רוג'רס (1:58.18 דקות) ואג'יי וילסון (1:58.84 דקות), שתיהן מארצות הברית.
ביוגרפיה > 2022

באליפות העולם באולם שנערכה בבלגרד, סרביה ב-20 במרץ 2022 היא זכתה במדליית ארד בריצת 800 מטר בתוצאה של 2:00.66 דקות, אחרי אג'יי וילסון (1:59.09 דקות) ופריוויני היילו מאתיופיה (2:00.54 דקות).
שיאים אישיים > אצטדיון

ריצת 800 מטר: 1:58.04 דקות (2019), שיא אוגנדה
שיאים אישיים > אולם

ריצת 800 מטר: 2:01.96 דקות (2020)
הבנק המרכזי של בליז

| --- | --- |

 מטה מרכזי:  בליז סיטי 
 הקמה:  1982 
 נגיד:  Joy Grant 
 מדינה:  בליז 
 מטבע:  דולר בליזאי 
 www.centralbank.org.bz
 
הבנק המרכזי של בליז (באנגלית: Central Bank of Belize) הוא הסמכות המוניטרית העליונה והבנק המרכזי של בליז.
הבנק הוקם בשנת 1982 והוא ממשיך דרכם של מועצת הנציבים של בליז לענייני מטבע (1894–1976) והרשות המוניטרית של בליז (1976–1981). הקמתו של הבנק, כמו גם הרשות לפניו, היוו צעד משמעותי בפיתוח כלכלת בליז וקידום עצמאותה המדינית.
תפקידי הבנק הוגדרו בחוק ועל פיהם יותוו פעולותיו למען ייצוב המדיניות המוניטרית בבליז, בעיקר בנוגע לשער החליפין וקידומם של תנאי אשראי מספקים לפיתוח המדינה.
נגידי הבנק

סר אדני קיין (1982–1983)
רוברט סוויפט (1983 - 1986)
אלן סלושר (1986 - 1990)
סר אדני קיין (1991)
קית ארנולד (1992 - 2002)
חורחה מליטון אויל (2002 - 2003)
סדיני קמפבל (משנת 2003)
הבחירות הכלליות בממלכה המאוחדת 2019

הבחירות הכלליות בממלכה המאוחדת נערכו ביום חמישי, 12 בדצמבר 2019. הצעת הקדמת הבחירות בידי ראש הממשלה בוריס ג'ונסון, התקבלה בהצבעה בבית הנבחרים ב-29 באוקטובר 2019.
הבחירות נערכות לאור המבוי הסתום אליו הגיעה המדינה עם תוכנית הברקזיט, בתקווה שתוצאות הבחירות יאפשרו לפרלמנט לקדם אג'נדה ברורה בנושא.
זו הפעם הראשונה מאז 1923 שבה נערכות בחירות כלליות בבריטניה בחודש דצמבר, כאשר בדרך כלל נמנעים מכך בשל הסמיכות לחג המולד, ובשל הימים הקצרים והקרים של החורף שמקשים על קמפיין הבחירות.
שיטת הבחירות

בריטניה מחולקת ל-650 מחוזות בחירה. כל מחוז מיוצג על ידי ציר אחד בבית הנבחרים הבריטי, הבית התחתון של הפרלמנט. המועמדים בכל מחוז יכולים להתמודד במסגרת מפלגה או לרוץ כמועמדים עצמאיים. הזוכה במספר הקולות הרב במחוז הוא הנציג הנבחר. רוב המועמדים מתמודדים מטעם מפלגות ומיעוטם באופן עצמאי. שתי המפלגות הגדולות הן המפלגה השמרנית ומפלגת הלייבור. המפלגה השמרנית נחשבת ימנית ודוגלת בימין כלכלי (קפיטליזם) ובשמרנות. מפלגת הלייבור (העבודה) נחשבת בעלת עמדות שמאל והיא דוגלת בסוציאל-דמוקרטיה. בבחירות של השנים האחרונות התמודדו גם מפלגות קטנות, כגון המפלגה הלאומית הסקוטית, התומכת בעצמאות סקוטלנד מבריטניה, המפלגה הליברל-דמוקרטית, הדוגלת בליברליזם חברתי או המפלגה היוניוניסטית הדמוקרטית, הדוגלת ביוניוניזם, כלומר בהישארותה של צפון אירלנד בתוך הממלכה המאוחדת. המפלגות הקטנות אינן משיגות מושבים רבים בבית הנבחרים ומספר הצירים שלהם אינו מגיע למאה.
שיטת הבחירות האזורית-רוּבָּנית מבטיחה הלימה מועטה בין המספר המוחלט של המצביעים למספר הצירים ומסייעת למפלגות קטנות שיש להן בסיס תמיכה גאוגרפי. מנהיג המפלגה או הקואליציה שיש בידם רוב נציגים, מזומן על ידי המלך להיות ראש הממשלה הבא.
שיטת הבחירות > זכות הצבעה

בעלי זכות ההצבעה בממלכה המאוחדת, הם:
רשומים במרשם המצביעים הבריטי
בני 18 ומעלה ביום הבחירות
אזרחים בריטיים, אזרחים של חבר העמים הבריטי, או אזרחי צפון אירלנד
בעלי כתובת מגורים בממלכה המאוחדת (או אזרחים בריטיים המתגורר מחוץ לממלכה המאוחדת, שנרשמו להצבעה בממלכה המאוחדת ב-15 שנים האחרונות)
אינם מנועים מהצבעה על פי החוק (לדוגמה: כלואים מסיבות פליליות, אשמים בעבר בשחיתות, חולי נפש מאושפזים וכדומה)
אדם שיש לו שני בתים (כגון סטודנט באוניברסיטה שיש לו כתובת זמנית ומתגורר בבית בזמן החגים) יוכל להירשם, להצביע בבחירות בשתי הכתובות כל עוד הם לא נמצאים באותו אזור בחירות, אך יוכל להצביע רק באזור בחירה אחד במהלך הבחירות הכלליות.
תוצאות

| 0 | 1 | 2 | 3 | 4 | 5 | 6 | 7 | 8 |
| --- | --- | --- | --- | --- | --- | --- | --- | --- |

| מפלגה | מפלגה | מפלגה | מושבים | מושבים | מושבים | מושבים | קולות | קולות |
| שם מפלגה | שם מפלגה | יו"ר המפלגה | מס' |  | ± | אחוז | מס' | אחוז |
| המפלגה השמרנית |  | בוריס ג'ונסון | 365 | 365 / 650 | 48 | 56.2% | 13,966,454 | 43.6% |
| מפלגת הלייבור |  | ג'רמי קורבין | 202 | 202 / 650 | 60 | 31.1% | 10,269,051 | 32.0% |
| המפלגה הלאומית הסקוטית |  | ניקולה סטרג'ן | 48 | 48 / 650 | 13 | 7.4% | 1,242,380 | 3.8% |
| המפלגה הליברל-דמוקרטית |  | ג'ו סווינסון | 11 | 11 / 650 | 1 | 1.7% | 3,696,419 | 11.5% |
| המפלגה היוניוניסטית הדמוקרטית |  | ארלן פוסטר | 8 | 8 / 650 | 2 | 1.2% | 244,128 | 0.76% |
| שין פיין |  | מרי לו מק'דונלד | 7 | 7 / 650 |  | 1.1% | 181,853 | 0.57% |
| פלייד קמרי |  | אדם פרייס | 4 | 4 / 650 |  | 0.6% | 153,265 | 0.48% |
| מפלגת העבודה הסוציאל-דמוקרטית |  | קולום איסטווד | 2 | 2 / 650 | 2 | 0.3% | 118,737 | 0.37% |
| מפלגת הירוקים |  | ג'ונתן ברטלי ושיאן בארי | 1 | 1 / 650 |  | 0.2% | 865,715 | 2.7% |
| מפלגת הברית של צפון אירלנד |  | נעמי לונג | 1 | 1 / 120 | 1 | 0.2% | 134,115 | 0.42% |
| יושב-ראש |  | לינדזי הויל | 1 | 1 / 120 |  | 0.2% | 26,831 | 0.08% |
היום שאחרי

הניצחון של ג'ונסון אפשר לו לבצע את הברקזיט ולהוציא את בריטניה מהאיחוד האירופי, הסכם הפרישה נכנס לתוקף ב-1 בפברואר 2020, אז החלה תקופת מעבר שעל פי ההסכם עם האיחוד האירופאי שנמשכה עד 31 בדצמבר 2020.
למפלגה הלאומית הסקוטית ולתומכי האיחוד האירי בצפון אירלנד היו הישגים גדולים. בשעה שג'ונסון והשמרנים סחפו אליהם המוני מצביעי אופוזיציה ברחבי רוב אנגליה בעזרת ההבטחה לסיים את סאגת הברקזיט, המפלגה הלאומית הסקוטית גרפה 48 מ-59 המושבים המוקצים בפרלמנט לסקוטלנד.
בצפון אירלנד, הרפובליקנים התומכים באיחוד עם אירלנד העצמאית (ומתנגדים לברקזיט) זכו ביותר מושבים מאלו של המבקשים להישאר בבריטניה – בפעם הראשונה מאז עצמאות אירלנד ב-1921.
הערות שוליים

↑  בריטניה החליטה: בחירות בזק לפני חג המולד, באתר ynet, 29 באוקטובר 2019
↑  ניצחון הלאומנים: תחילת הסוף של בריטניה?, באתר ynet, 13 בדצמבר 2019
סקרים לאורך הקמפיין
ה'תע"ז

ה'תע"ז (5,477) ובקיצור תע"ז – היא שנה עברית  אשר החלה ביום א' בתשרי, אור ל-17 בספטמבר 1716, והסתיימה ביום כ"ט באלול, 5 בספטמבר 1717.
המולד של תשרי חל ביום רביעי, 19 שעות ו-901 חלקים. לפיכך זו שנה מסוג הכז. איננה מעוברת, ואורכה 354 ימים.
זו שנה שלישית לשמיטה, ושנת 5 במחזור העיבור ה-289. תקופת ניסן שבשנה זו היא תחילת שנת 17 (סימנה יזלגא) במחזור השמש ה-196.
שנה זו היא שנת 1,648 לחורבן הבית, ושנת 2,028 לשטרות.
נולדו

רבי אלימלך מליז'נסק
נפטרו

ל' בניסן - רבי אברהם ברודא, רב וראש ישיבה אשכנזי מן האחרונים, מגדולי דורו. אבי משפחת ברוידא (נולד ה'ת"י).
לוח שנה > מאפייני לוח השנה

שנה מסוג הכז, ובה 354 ימים.
שנה "פשוטה": שאיננה מעוברת ובה חודש אדר אחד.
שנה "כסדרה": שבה חשוון בן 29 יום ואילו כסלו בן 30 יום
ג' בתשרי חל בשבת, ולכן צום גדליה נדחה ליום ראשון ד' בתשרי.
י"ז בתמוז חל בשבת, ולכן צום שבעה עשר בתמוז נדחה ליום ראשון י"ח בתמוז
ט' באב חל בשבת, ולכן צום תשעה באב נדחה ליום ראשון י' באב
היסטוריה של עם ישראל
הבחירות הפרלמנטריות ביפן 1996

הבחירות הכלליות ביפן 1996 נערכו ב-20 באוקטובר 1996 עבור בית הנבחרים של הדיאט של יפן, לאחר שראש הממשלה ריוטרו האשימוטו פיזר את הבית התחתון.
היו אלה הבחירות הראשונות תחת חוקי הבחירות החדשים שנחקקו ב-1993. לפני בחירות אלה יצגו מספר מתמודדים כל מחוז, לעיתים כולם מאותה מפלגה. לפי החוקים החדשים מועמד אחד יצג כל מחוז ואת כל מגוון האינטרסים שלו. ברשימת מפלגות נפרדת בחרו המצביעים במפלגה, במטרה לתת לקולות הבוחרים ייצוג יחסי מדויק יותר בבית הנבחרים.
השיטה החדשה תרמה לכך שעל המועמד מכל מחוז לדאוג לקשת רחבה של אינטרסים בתוך המחוז שלו, וזאת בניגוד לשיטה הקודמת, לפיה מספר מועמדים מכל מחוז נטו לפנות לקהל יעד מסוים או לאזור מסוים בתוך המחוז ולדאוג לו.
רקע ותוצאות

אף על פי שהבחירות אמורות היו להיערך ביולי 1997, פיזר השימוטו את בית הנבחרים ב-27 בספטמבר 1996. הסיבה לכך הייתה נעוצה בעובדה שהשימוטו נהנה מתמיכה רחבה בקרב הציבור, ושאף לחזק את מפלגתו, המפלגה הליברלית-דמוקרטית, בבית התחתון, בעיקר לאור העובדה שהעלאת מסים הייתה מתוכננת לאפריל 1997.
מערכת הבחירות הציבה את המפלגה הליברלית-דמוקרטית - שהחזיקה בשלטון במשך 38 שנים עד 1993 - מול האופוזיציה שכללה את מפלגת האופק החדשה, את המפלגה הדמוקרטית - אותה הקימו פורשים מהמפלגה הליברלית-דמוקרטית - ואת המפלגה הקומוניסטית של יפן.
אחוז ההצבעה בבחירות עמד על 59% - הנמוך זה שנים ביפן. המפלגה הליברלית-דמוקרטית ניצחה בבחירות וחסרו לה רק שני-עשר מושבים על מנת להשיג רוב מוחלט בבית הנבחרים.
תוצאות

| מפלגה | מפלגה | בחירות מחוזיות> קולות | בחירות מחוזיות>  % | בחירות מחוזיות> מושבים | בחירות יצוג יחסי> קולות | בחירות יצוג יחסי>  % | בחירות יצוג יחסי> מושבים | מושבים | +/− |
| --- | --- | --- | --- | --- | --- | --- | --- | --- | --- |
|  | המפלגה הליברלית-דמוקרטית | 21,836,096 | 38.63% | 169 | 18,205,955 | 32.76% | 70 | 239 | 28 |
|  | המפלגה הסוציאל-דמוקרטית | 1,240,649 | 2.19% | 4 | 3,547,240 | 6.38% | 11 | 15 | 15 |
|  | המפלגה החדשה סקיגאקה | 727,644 | 1.29% | 2 | 582,093 | 1.05% | 0 | 2 | 7 |
|  | הקואליציה | 23,804,389 | 42.11% | 175 | 22,335,288 | 40.19% | 81 | 256 | 6 |
|  | מפלגת האופק החדשה | 15,812,326 | 27.97% | 96 | 15,580,053 | 28.04% | 60 | 156 | 4 |
|  | המפלגה הדמוקרטית | 6,001,666 | 10.62% | 17 | 8,949,190 | 16.10% | 35 | 52 | 0 |
|  | המפלגה הקומוניסטית | 7,096,766 | 12.55% | 2 | 7,268,743 | 13.08% | 24 | 26 | 11 |
|  | ליגת הרפורמה הדמוקרטית | 149,357 | 0.26% | 1 | 18,884 | 0.03% | 0 | 1 | 1 |
|  | אחרים | 1,155,108 | 2.04% | 0 | 1,417,077 | 2.55% | 0 | 0 | 4 |
|  | האופוזיציה | 30,215,223 | 53.45% | 116 | 33,233,907 | 59.81% | 119 | 235 | 2 |
|  | עצמאיים | 2,508,810 | 4.44% | 9 | – | – | – | 9 | 1 |
| סך-הכול | סך-הכול | 56,528,422 | 100.00% | 300 | 55,569,195 | 100.00% | 200 | 500 |  |
הערות שוליים

↑  סקירת הבחירות 1996.
ה'תס"ח

ה'תס"ח (5,468) ובקיצור תס"ח – היא שנה עברית  אשר החלה ביום א' בתשרי, אור ל-27 בספטמבר 1707, והסתיימה ביום כ"ט באלול, 14 בספטמבר 1708.
המולד של תשרי חל ביום שני, 22 שעות ו-358 חלקים. לפיכך זו שנה מסוג גכה. איננה מעוברת, ואורכה 354 ימים.
זו שנה ראשונה לשמיטה, ושנת 15 במחזור העיבור ה-288. תקופת ניסן שבשנה זו היא תחילת שנת 8 (סימנה חיהז) במחזור השמש ה-196.
שנה זו היא שנת 1,639 לחורבן הבית, ושנת 2,019 לשטרות.
לפי דברי רוב הראשונים שנה זו היא שנת היובל.
נפטרו

ט"ז בניסן – רבי יהודה שמואל פרימו, רב ומקובל טורקי ממוצא מצרי, אולי סופרו של שבתאי צבי. בסוף ימיו רב באדריאנופול (נולד ה'שצ"ד).
לוח שנה > מאפייני לוח השנה

שנה מסוג גכה, ובה 354 ימים.
שנה "פשוטה": שאיננה מעוברת ובה חודש אדר אחד.
שנה "כסדרה": שבה חשוון בן 29 יום ואילו כסלו בן 30 יום
הערות שוליים

↑  ראו למשל בעל המאור עבודה זרה ט:
היסטוריה של עם ישראל
הבית הרוקד

| --- | --- |

 מידע כללי
 סוג:  בניין משרדים 
 מיקום:  העיר החדשה 
 מדינה:  צ'כיה 
 בעלים:  ING Bank N.V. 
 הקמה ובנייה
 תקופת הבנייה:  ?–1996
 תאריך פתיחה רשמי:  1996 
 אדריכל:  ולאדו מילוניץ', פרנק גרי 
 סגנון אדריכלי:  דה-קונסטרוקטיביזם 
 קואורדינטות:  50°04′32″N 14°24′51″E﻿ / ﻿50.075555555556°N 14.414166666667°E﻿ / 50.075555555556; 14.414166666667
 tadu.cz
  (למפת פראג מוגדלת) הבית הרוקד(למפת פראג רגילה) הבית הרוקד
 
מבט מהגשר
הבית הרוקד עומד לצדם של מבנים מסורתיים יותר
הבית הרוקד (בצ'כית: Tančící dům) הוא הכינוי שניתן לבניין משרדים השוכן בעיר פראג אשר ברפובליקה הצ'כית. המבנה תוכנן בשיתוף פעולה בין האדריכל הצ'כי יליד קרואטיה ולאדו מילוניץ', והאדריכל הקנדי-אמריקני פרנק גרי. המבנה נבנה בסגנון הדה-קונסטרוקטיביזם אשר גרי הוא אחד האדריכלים הבולטים ביותר בו.
הקמה

הבניין נבנה על חלקת אדמה פנויה בצומת מרכזי, בפינת הרחובות רָשִינוֹבוֹ נָאבְּזֶ'זִ'י (Rašinovo nábřeži) ורסלובה (Resslova), בסמוך לנהר הוולטאבה. במקום עמד בניין אחר בעבר, מבנה בסגנון נאו-רנסאנס אשר נבנה במאה ה-19. מבנה זה נהרס על ידי פצצה אמריקנית תועה, לקראת סיומה של מלחמת העולם השנייה. שרידיו פונו לבסוף ב-1960.
בניית המבנה המיוחד הייתה יוזמתו של ואצלב האוול. האוול, באותם ימים נשיאה של הרפובליקה הצ'כית, התגורר בשכנות לאתר מאז ילדותו. האוול ביקש להקים מבנה יוצא דופן בתכנונו, אשר ישמש כמרכז לפעילות תרבותית. הוא גייס את האדריכל ולאדו מילוניץ' לתכנון המבנה. חברת ההשקעות ההולנדית ING הסכימה לממן את הפרויקט, אך הציבה תנאי אחד: מילוניץ', האדריכל האלמוני, ייאלץ לצרף למיזם אדריכל בעל שם עולמי. מילוניץ' פנה לאדריכל הצרפתי ז'אן נובל, אך זה דחה את ההצעה בשל גודלו הקטן של השטח המיועד לבנייה. לאחר מכן הוא פנה לאדריכל המפורסם פרנק גרי, וזה נענה לבקשתו. תוכניתם של צמד האדריכלים הייתה להקים מבנה שונה ומיוחד בעיצובו, אשר יעמוד לצדם של בנייניה המסורתיים של העיר פראג. תוכנית זו הייתה שנויה במחלוקת, אך בזכות השפעתו של הנשיא האוול, בניית המבנה הססגוני יצאה אל הפועל. היא החלה ב-1994 והסתיימה ב-1996. התוכניות להקים בו מרכז תרבות לא התממשו לבסוף.
מקור ההשראה של האדריכל היה צמד הרקדנים המפורסמים ג'ינג'ר רוג'רס ופרד אסטר, ועל כן הוא נקרא במקור "בניין ג'ינג'ר ופרד". המבנה הדה-קונסטרוקטיביסטי עומד לצדם של מבנים בסגנונות נאו-בארוק, נאו-גותיקה ואר-נובו, סגנונות שהעיר פראג ידועה בהם.
בבית הרוקד שוכנים משרדיהן של מספר חברות בינלאומיות. על גג הבניין שוכנת מסעדה צרפתית הצופה אל נופיה המרשימים של העיר.
ה'תע"ו

ה'תע"ו (5,476) ובקיצור תע"ו – היא שנה עברית  אשר החלה ביום א' בתשרי, אור ל-28 בספטמבר 1715, והסתיימה ביום כ"ט באלול, 16 בספטמבר 1716.
המולד של תשרי חל ביום השבת, 11 שעות ו-25 חלקים. לפיכך זו שנה מסוג זשג. איננה מעוברת, ואורכה 355 ימים.
זו שנה שנייה לשמיטה, ושנת 4 במחזור העיבור ה-289. תקופת ניסן שבשנה זו היא תחילת שנת 16 (סימנה יויאז) במחזור השמש ה-196.
שנה זו היא שנת 1,647 לחורבן הבית, ושנת 2,027 לשטרות.
אירועים

ה' באב – פוגרום ביהודי פוזנן. לזכרו נקבעה בקהילה תענית ציבור.
נולדו

רבי נחמן מקוסוב, תלמיד הבעל שם טוב ומראשוני מפיצי החסידות בבוקובינה. (נפטר בז' באב ה'תק"א)
לוח שנה > מאפייני לוח השנה

שנה מסוג זשג, ובה 355 ימים.
שנה "פשוטה": שאיננה מעוברת ובה חודש אדר אחד.
שנה "שלמה": שבה חשוון וכסלו בני 30 יום כל אחד.
י"ג באדר חל בשבת, ולכן תענית אסתר מוקדמת ליום חמישי י"א באדר.
היסטוריה של עם ישראל
ה'תע"ג

ה'תע"ג (5,473) ובקיצור תע"ג – היא שנה עברית  אשר החלה ביום א' בתשרי, אור ל-1 באוקטובר 1712, והסתיימה ביום כ"ט באלול, 20 בספטמבר 1713.
המולד של תשרי חל ביום שישי, 19 שעות ו-924 חלקים. לפיכך זו שנה מסוג זשג. איננה מעוברת, ואורכה 355 ימים.
זו שנה שישית לשמיטה, ושנת 1 במחזור העיבור ה-289. תקופת ניסן שבשנה זו היא תחילת שנת 13 (סימנה יגלהא) במחזור השמש ה-196.
שנה זו היא שנת 1,644 לחורבן הבית, ושנת 2,024 לשטרות.
אירועים

הרב אברהם ברודא מתמנה כרבה של פרנקפורט במקום הרב נפתלי כ"ץ שנאלץ לעזוב את העיר.